ԱՄՓՈՓԱԹԵՐԹ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՆԵՐՔԻՆ ԳՈՐԾԵՐԻ ՆԱԽԱՐԱՐՈՒԹՅԱՆՆ ԱՐՏԱԲՅՈՒՋԵՏԱՅԻՆ ԲԱՆԿԱՅԻՆ ՀԱՇԻՎ ԲԱՑԵԼՈՒ ԹՈՒՅԼՏՎՈՒԹՅՈՒՆ ՏԱԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ ՍՏԱՑՎԱԾ ԱՌԱՋԱՐԿՈՒԹՅՈՒՆՆԵՐԻ

	1․ ՀՀ արդարադատության նախարարություն
	17․09․2026թ․

	
	N /27.1.2/48630-2026

	«Հայաստանի Հանրապետության ներքին գործերի նախարարությանն արտաբյուջետային ավանդային հատուկ բանկային հաշիվ բացելու թույլտվություն տալու մասին» ՀՀ կառավարության որոշման նախագծի 1-ին, 2-րդ և 3-րդ կետերում անհրաժեշտ է ապահովել «արտաբյուջետային բանկային հաշիվ», «արտաբյուջետային ավանդային հատուկ բանկային հաշիվ» և «հաշիվ» ձևակերպումների միատեսակ կիրառումը՝ բացառելու համար տարբեր իրավական բնույթի հաշիվների վերաբերյալ հնարավոր տարընկալումները։
	Ընդունվել է։ 

Որոշման տեքստում ապահովվել է հասկացությունների միատեսակ կիրառում։

	2․ ՀՀ պետական եկամուտների կոմիտե
	18․09․2026թ․

	
	N 01/3-4/55804-2026

	1. Նախագծի 1-ին կետով սահմանվում է, որ ՀՀ ներքին գործերի նախարարությանը թույլատրվում է գործող ընթացակարգերին համապատասխան ՀՀ-ում գործող առևտրային բանկերից մեկում բացել արտաբյուջետային հաշիվ: Միաժամանակ, նախագծի 2-րդ կետով սահմանվում են վերոնշյալ հաշվի նկատմամբ կիրառվող պայմանները (մուտքերը, ելքերը): Մասնավորապես, 2-րդ կետի 3-րդ ենթակետով սահմանվում է, որ հաշվից ելքեր կարող են կատարվել միայն ՊՄԳ պայմանագրով սահմանված կարգով և ընթացակարգերի պահպանմամբ՝ երկու ուղղությամբ՝ մասնավոր գործընկերոջ հաշվեհամարին և գանձապետական միասնական հաշվին։ 
Միաժամանակ, ներկայացված դրույթից հստակ չէ, թե ինչ կարգավորում է կիրառվելու այն դեպքերում, երբ արտաբյուջետային հաշվին անձի կողմից սխալմամբ կատարվել է պետական տուրքի վճարում: Մասնավորապես, պարզ չէ` արդյոք նման գումարը ենթակա է վերադարձման, և եթե այո, ապա ինչ կարգով է իրականացվելու վերադարձը` հաշվի առնելով, որ նախագծով հաշվից ելքերի համար նախատեսված են միայն վերոնշյալ երկու ուղղությունները:
2. Նախագծի 3-րդ կետով սահմանվում են վերոնշյալ հաշիվը բացելու համար բանկին ներկայացվող պայմանները, որին համապատասխանելու դեպքում ընտրվում է բանկը: Դրա հետ կապված, կարծում ենք, նախագծում հստակեցման ենթակա է այն հարցը, թե այն  դեպքում, երբ բանկը, որտեղ բացվել է վերոնշյալ հաշիվը հետագայում նախագծի 3-րդ կետով սահմանված պահանջներին չհամապատասխանելու, կամ բանկի կողմից հաշվի սպասարկման պայմանների էական փոփոխության, կամ պայմանագրային պարտավորությունների խախտման, կամ այլ հիմնավորված անհրաժեշտության դեպքում ՀՀ ներքին գործերի նախարարությունն իրավասու է արդյոք իրականացնել նոր բանկի ընտրության գործընթաց։
	Չի ընդունվել:

Պետական տուրքի վերադարձի վերաբերյալ կարգավորումները տրված են «Պետական տուրքի մասին» օրենքով և կապված չեն արտաբյուջետային հաշվի բացման կամ տնօրինման կարգավորումների հետ։ 
Միաժամանակ, համաձայն ՊՄԳ կարգավորումների, արտաբյուջետային հաշվի տարեվերջյան մնացորդը, բոլոր հաշվարկներն իրականացվելուց հետո, փոխանցվում է հետ՝ ՀՀ միասնական գանձապետական հաշվին։ 









Ընդունվել է:

Որոշմամբ նախատեսվել է, որ բանկի՝ սույն որոշմամբ սահմանված պահանջներին այլևս չհամապատասխանելու, բանկային սպասարկման պայմանների էական փոփոխության կամ պայմանագրի լուծման հիմք հանդիսացող խախտման դեպքում նոր բանկի ընտրությունն իրականացվում է սույն որոշմամբ սահմանված կարգով և պայմաններով։ Գործող բանկի հետ կնքված պայմանագրի լուծումն իրականացվում է նոր բանկի ընտրությունից և վերջինիս հետ համապատասխան պայմանագրի կնքումից հետո՝ ապահովելով բանկային սպասարկման անընդհատությունը։ Բանկային սպասարկման անընդհատության ապահովման պայմանները նախատեսվում են գործող բանկի հետ կնքվող պայմանագրով։

	3․ ՀՀ ֆինանսների նախարարություն
	25․09․2026թ․

	
	N 01.1/34-1/24908-2026

	2026 թվականի սեպտեմբերի 9-ի N 43/6/277756-26 գրությամբ ներկայացված՝ «Հայաստանի Հանրապետության ներքին գործերի նախարարությանն արտաբյուջետային ավանդային հատուկ բանկային հաշիվ բացելու թույլտվություն տալու մասին» ՀՀ վարչապետի որոշման նախագծի (այսուհետ՝ Նախագիծ) վերաբերյալ հայտնում ենք հետևյալը.
 Նախագծով առաջարկվում է թույլատրել ՀՀ ներքին գործերի նախարարությանը (այսուհետ՝ Նախարարություն) ՀՀ-ում գործող առևտրային բանկերից մեկում բացել արտաբյուջետային ավանդային հատուկ բանկային հաշիվ: Նախագծի ընդունումը պայմանավորված է 2025 թվականի ապրիլի 25-ին Նախարարության և «Հայփաս» ՓԲԸ-ի միջև կնքված «Անձը հաստատող փաստաթղթերի թողարկման և տրամադրման, անձը հաստատող փաստաթղթեր տրամադրելու համար օգտագործվող միջոցների շահագործման ու սպասարկման վերաբերյալ» պետություն-մասնավոր գործընկերության (ՊՄԳ) պայմանագրի պահանջների ապահովմամբ:
Նախագծով, մասնավորապես, առաջարկվում է սահմանել.
· հաշվի միակ հաշվետերը և միջոցների տնօրինողը Հայաստանի Հանրապետությունն է և հաշիվը նախատեսված է մասնավոր գործընկերոջը վերապահված անձը հաստատող փաստաթղթերի տրամադրման համար գանձվող պետական տուրքերի, հյուպատոսական ծառայությունների վճարների, ինչպես նաև օրենքով սահմանված կարգով պետության կողմից տրամադրվող փոխհատուցումների միջոցների հավաքագրման և ՊՄԳ պայմանագրին համապատասխան տնօրինման համար:
· հաշվին մուտքագրումները կարող են կատարվել միայն «Պետական տուրքի մասին» և «Անձը հաստատող փաստաթղթի մասին» ՀՀ օրենքներով սահմանված տուրքերի, վճարների և պետական աջակցության գումարների վճարման նպատակով:
· հաշվից ելքերը կարող են իրականացվել միայն ՊՄԳ պայմանագրով սահմանված կարգով՝ երկու ուղղությամբ՝ մասնավոր գործընկերոջ հաշվեհամարին և պետական գանձապետական միասնական հաշվին:
· հաշվի դրական մնացորդի նկատմամբ հաշվեգրվող տոկոսագումարները պատկանում են Հայաստանի Հանրապետությանը և ենթակա են ուղղման գանձապետական միասնական հաշվին:
· հաշիվը կարող է բացվել առնվազն «Ba3» (Moody’s) կամ «BB-» (Fitch / S&P) միջազգային վարկանիշ ունեցող առևտրային բանկում և բանկի ընտրությունը վերապահված է Նախարարությանը մրցակցային հիմունքներով:
Այդ կապակցությամբ հայտնում ենք հետևյալը.
- Նախագծով սահմանվում է, որ բանկային հաշվի միակ հաշվետերը և հաշվին առկա միջոցների տնօրինողը Հայաստանի Հանրապետությունն է։ Մինչդեռ «Հայաստանի Հանրապետության բյուջետային համակարգի մասին» օրենքի կարգավորումներից բխում է, որ արտաբյուջետային հաշիվը բացվում է համապատասխան պետական մարմնի անվամբ։ Հետևաբար առաջարկվում է հստակ տարանջատել հաշվի իրավական կարգավիճակը և դրանում առկա միջոցների պատկանելիությունը՝ որպես հաշվետեր սահմանելով Հայաստանի Հանրապետության ներքին գործերի նախարարությանը, իսկ հաշվին առկա միջոցների մասով ամրագրել, որ դրանք Հայաստանի Հանրապետության միջոցներն են և տնօրինվում են բացառապես օրենսդրությամբ ու սույն որոշմամբ սահմանված նպատակներով։
- Նախագծի լիազորող նորմերի շարքում առաջարկում ենք նախատեսել նաև «Անձը հաստատող փաստաթղթերի մասին» օրենքի 13-րդ հոդվածի 6-րդ մասը, քանի որ հենց այդ դրույթով է սահմանվում անձը հաստատող փաստաթուղթ ստանալու համար վճարված պետական տուրքի գումարը ՊՄԳ պայմանագրով սահմանված չափով Մասնավոր գործընկերոջը տրվող վճարումներին ուղղելու իրավական հիմքը։
Ելնելով վերոգրյալից՝ առաջարկում ենք Նախագիծը լրամշակել՝ հաշվի առնելով ներկայացված դիտարկումներն ու առաջարկությունները:
	


















































Ընդունվել է:

Նախատեսվել է, որ արտաբյուջետային բանկային հաշվի միակ հաշվետերն է Հայաստանի Հանրապետության ներքին գործերի նախարարությունը։










Ընդունվել է:

Լրացվել է համապատասխան լիազորող նորմը։

	4․ ՀՀ կենտրոնական բանկ
	07․10․2026թ․

	
	N 15.1-07/962-26

	Ուսումնասիրելով «Հայաստանի Հանրապետության ներքին գործերի նախարարությանն արտաբյուջետային ավանդային հատուկ բանկային հաշիվ բացելու թույլտվություն տալու մասին» ՀՀ կառավարության որոշման նախագիծը (այսուհետ՝ Նախագիծ)՝ հայտնում ենք հետևյալը՝ 
Նախագծի կարգավորումների համաձայն՝ նախատեսվում է բացել «արտաբյուջետային ավանդային հատուկ բանկային հաշիվ» (այսուհետ՝ Հաշիվ)։ Նշենք, որ արտաբյուջետային, ավանդային և հատուկ բանկային հաշիվներից յուրաքանչյուրը ենթարկվում է առանձին իրավական կարգավորման՝ համապատասխանաբար «Հայաստանի Հանրապետության բյուջետային համակարգի մասին» օրենքով և Հայաստանի Հանրապետության քաղաքացիական օրենսգրքով։ Միաժամանակ, Նախագծի 3-րդ կետով նախատեսվում է, որ Հաշիվը կարող է բացվել Հայաստանի Հանրապետությունում գործող այն բանկերում, որոնք ունեն առնվազն «Ba3» վարկանիշ՝ ըստ Moody’s-ի, կամ առնվազն «BB» վարկանիշ՝ ըստ Fitch Ratings-ի կամ S&P Global Ratings-ի, կամ նշված վարկանիշներին համարժեք վարկանիշ՝ այլ միջազգային ճանաչում ունեցող վարկանիշային կազմակերպության կողմից։
Հաշվի առնելով, որ Հաշվի նկատմամբ միաժամանակ կիրառելի են երեք տարբեր իրավական ռեժիմներ, առաջարկում ենք մինչ ներկայացված Նախագծի ընդունումը դրանով սահմանված պայմաններին համապատասխան բանկային հաշիվ բացելու և վարելու հնարավորությունները քննարկել Նախագծով սահմանված վարկանիշներ ունեցող առևտրային բանկերի հետ։
	Ընդունվել է ի գիտություն։ 

Միաժամանակ, որոշման տեքստում ապահովվել է բանկային հաշվին վերաբերող հասկացությունների միատեսակ կիրառում։

	5․ ՀՀ արդարադատության նախարարություն
	08․10․2026թ․

	
	N 27.1.2/52913-2026

	«Հայաստանի Հանրապետության ներքին գործերի նախարարությանն արտաբյուջետային բանկային հաշիվ բացելու թույլտվություն տալու մասին» ՀՀ կառավարության որոշման նախագծի 5-րդ կետով նախատեսվում է որ՝ Սույն որոշումն ուժի մեջ է մտնում հրապարակմանը հաջորդող օրվանից:
Նկատի ունենալով «Նորմատիվ իրավական ակտերի մասին» օրենքի 23-րդ հոդվածի 6-րդ մասի պահանջները, որոնց համաձայն՝ անհատական իրավական ակտն ուժի մեջ է մտնում այդ ակտի ընդունման մասին այն անձանց առձեռն կամ օրենքով սահմանված այլ կարգով պատշաճ իրազեկելու օրվան հաջորդող օրվանից, որոնց ուղղված է ակտը, եթե օրենքով այլ կարգ սահմանված չէ՝ հայտնում ենք, որ Նախագծի 5-րդ կետն անհրաժեշտ է հանել։
	Ընդունվել է։ 





ՀՀ ներքին գործերի նախարարություն
